Dukkepartiet er en mistillidserklæring til politikerne. Sådan lyder første punkt i partiets vision.

Der er dog også god grund til at forholde sig kritisk til Dukkepartiet selv.

Mandag oplyste medstifter Kasper Gevaldig, at partiet nu har flere end 18.500 godkendte vælgererklæringer og dermed er tæt på den gyldne grænse på 20.260, der giver adgang til stemmesedlerne på valgdagen.

Men den oplysning ser ikke ud til at holde vand. Landets største kommuner har nemlig godkendt forsvindende få vælgererklæringer for partiet.

Blot 155 godkendt i København

Københavns Kommune oplyser, at der her blot er godkendt 155 ud af i alt 171 modtagne vælgererklæringer for Dukkepartiet i år og sidste år.

Det tyder på, at det er et fupnummer for at få opmærksomhed, siger professor og valgforsker ved Københavns Universitet Kasper Møller Hansen.

- Enderne passer ikke sammen, så det tyder på, at Dukkepartiet stærkt overvurderer, hvor mange godkendte vælgererklæringer de reelt har, siger han.

FAKTA Dukkepartiets vælgererklæringer Dukkepartiet har med eget udsagn 18.503 vælgererklæringer, der er blevet godkendt. København: Har modtaget 171 erklæringer. 155 er godkendt. Aarhus: Har godkendt 58 vælgererklæringer. Odense: Har modtaget 20-30 det seneste halve år. Antal godkendte ikke oplyst. Vejle: Har modtaget tre vælgererklæringer. To er godkendt. Randers: Ingen vælgererklæringer.

Der burde have været afgivet og godkendt væsentligt flere vælgererklæringer i hovedstaden, hvis Dukkepartiet reelt skulle have indsamlet de flere end 18.500 godkendte vælgererklæringer som påstået, supplerer forskningschef Roger Buch fra Danmarks Medie- og Journalisthøjskole.

Han finder meldingen om Dukkepartiets vælgererklæringer "meget mistænkelig".

- Hver tiende dansker bor i København. I grove tal skulle en tiendedel af vælgererklæringerne vurderet ud fra befolkningstal komme fra København alene, siger han.

Til sammenligning har Alternativet modtaget 15.999 vælgererklæringer i år og sidste år i København. Nationalpartiet har i samme kommune hidtil modtaget 7.007 vælgererklæringer. Hvor mange af de to partiers erklæringer, der er godkendt, er ikke oplyst.

Også kun få i Odense

Samtidig påpeger Roger Buch, at politikerleden, der er den politiske base, som Dukkepartiet hviler på, tilmed vil være mere udtalt i København. Han henviser til, at valgdeltagelsen her for eksempel er lav. Derfor burde store dele af partiets støtter være at finde i hovedstaden.

På den baggrund vurderer han, at mindst 2.000 af de godkendte vælgererklæringer skulle være kommet fra københavnere, hvis Dukkepartiet reelt skulle have over 18.500 godkendte vælgererklæringer.

Læs også : Dukkepartiet kan som de første indsamle underskrifter digitalt

Sagsbehandler i Borgerservicecenter i Odense Kommune Michaela Haastrup Kristensen fortæller, at der heller ikke ligger en pukkel af vælgererklæringer fra odenseanerne. Her har man ikke som i København en opgørelse over tallene.

- Vi har ikke fået særligt mange vælgererklæringer fra Dukkepartiet. Det drejer sig om cirka 20 eller 30 stykker det seneste halvår, og de kommer i små portioner med fem stykker ad gangen, siger hun.

Ingen bunke der venter

Ifølge Michaela Haastrup Kristensen modtager Dukkepartiet "forsvindende få" vælgererklæringer for Dukkepartiet set i forhold til Alternativet, der netop har passeret grænsen for at være berettiget til opstilling, og Nationalpartiet, der endnu ikke er opstillingsberettiget.

- Der ligger ikke nogen vælgererklæringer fra Dukkepartiet og venter, siger Michaela Haastrup Kristensen.

I Aarhus Kommune oplyser chef for Borgerservice Lene Hartig Danielsen, at der er blevet godkendt i alt 58 vælgererklæringer fra Dukkepartiet, 864 fra Nationalpartiet og 6.139 fra Alternativet.

Aalborg Kommune har ikke haft mulighed for at oplyse, hvor mange vælgererklæringer der er godkendt her.